O tom, že objavovanie vlastnej histórie môže byť podnetné a zábavné, sa presviedčajú návštevníci najnovšej hry Divadelného štúdia na Hlavnej pri PKO, komédii so živou hudbou a piesňami, Dáma vo fialovom.Autor hry Vlado Šmihula prináša na javisko skutočný príbeh zo života slávneho maliara zo Šariša Pavla Szinyei Merse. Napriek tomu, že maliar pochádzal zo šľachtickej rodiny, nemal to v živote na ružiach ustlané. Na svojej ceste za úspechom zažil veľa sklamania a nepochopenia. Bol priekopníkom moderného maliarstva v Uhorsku, ale dobová kritika ho nechápala, nechápala ho ani vtedajšia spoločnosť, a ani jeho vlastná manželka. Životné trampoty slávneho maliara, peripetie jeho vzťahu s manželkou i sokom v láske sú však v hre zobrazené s komediálnym nadhľadom. V komédii vystupujú, okrem samotného maliara, aj ďalšie skutočné historické osobnosti – barón Imrich Ghillány z Fričoviec i Žofia Probstnerová z bohatej podnikateľskej rodiny na Spiši.
Pohľad na uhorskú šľachtu je v našich predstavách značne zdeformovaný, nehodil sa do nášho plebejského obrazu dejín. Dáma vo fialovom ponúka neskreslený obraz zo života šarišskej vidieckej šľachty a zaujímavé paralely medzi vtedajšou spoločnosťou a dneškom. Príjemný divadelný zážitok obohatí aj živá hudba a spev, v ktorej nebudú chýbať ani nesmrteľné melódie kráľa valčíkov Johanna Straussa mladšieho.
Záverečné predstavenie tohto roku bude v Čiernom orli 22. novembra o 19. hodine.